ลือกันให้แซด 12 มี.ค. 53
หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด
12 มี.ค. 2553

หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด
...ตลาดหุ้นไม่ซึมอย่างที่คิด บิ๊กเซอร์ไพรส์ดัชนีขึ้นไม่มีเหตุผลไปทำนิวไฮของวัน 730.63 จุด หรือบวกเฉียด 10 จุด สุดท้าย ผ่านไม่ได้ เทหุ้นปตท. (PTT) กดดัชนีลงมาปิด 725.95 จุด เพิ่มขึ้น  5.11 จุด มูลค่าซื้อขาย 16,973 ล้านบาท 



นางทองอุไร ลิ้มปิติ ผู้ช่วยผู้ว่าการธปท. เป็นประธานแถลงข่าวซื้อขายหุ้นธ.นครหลวงไทย
...ไม่เฉพาะต่างชาติที่ระห่ำซื้อต่อเนื่องอีก  1,816 ล้านบาท ทั้งสถาบัน/กองทุน พอร์ตเทรด บล. อดใจไม่ไหวยังต้องซื้อตามน้ำตามต่างชาติ 
 
...บริษัท ทุนธนชาต  (TCAP) ปิดดีลซื้อขายหุ้น แบงก์นครหลวงไทย (SCIB) กลายเป็นเจ้าของ SCIB สัดส่วน 47.58% มูลค่า 3.2 หมื่นล้านบาท หรือเฉลี่ยหุ้นละ 32.50 บาท และเตรียมเปลี่ยนชื่อเป็นแบงก์ธนชาต กลายเป็นแบงก์ไทยที่มีสินทรัพย์ใหญ่อันดับ 8
...จู่ๆ เสี่ย “ชัยสิทธิ์ วิริยะเมตตากุล” ก็โล๊ะขาย TFD (ไทยพัฒนาโรงงานอุตสาหกรรม) เกือบเกลี้ยง โยก 100 ล้านบาท ไปเพิ่มหุ้นที่มีอยู่ในพอร์ต อาทิ TVO (น้ำมันพืชไทย) และอีกหลายตัว
...“พวรรณ์ นววัฒนทรัพย์” บิ๊กบอสค่ายทองคำรายใหญ่วายแอลจี หนีม็อบแดงใน กทม. ควงลูกสาว “ฐิภา” ลงภาคใต้แนะช่องทางลงทุนทองคำ ในงาน “มหกรรมการออม SET in the City สัญจรหาดใหญ่” วันเสาร์ที่ 13 มี.ค. นี้ ที่ มหาวิทยาลัยสงขลานครินทร์ ส่วนใครอยากรู้จักธุรกิจโลกโกลด์ฟิวเจอร์สอย่างเจาะลึก ให้จองฟังเสวนา “โอกาสทองของคนชอบทองกับโกลด์ฟิวเจอร์ส” เวลาบ่ายโมง